text: Quatre detinguts a Lleida per robatoris a l'interior de vehicles - CCMA
  Quatre detinguts a Lleida per robatoris a l'interior de vehicles
  Els Mossos d'Esquadra han detingut a la ciutat de Lleida quatre persones per diferents delictes de robatori amb força a l'interior de vehicles. Els delictes els van cometre dos veïns de Lleida i dues persones de nacionalitat algeriana, cadascuna d'elles per separat. Alguns d'aquests robatoris s'han comès en carrers de la ciutat tan cèntrics com són el passeig de Ronda i l'aparcament de l'edifici de la Universitat de Lleida.
  La matinada de dijous va ser detingut Farid A., de 23 anys i de nacionalitat algeriana, quan presumptament acabava de sostreure diversos objectes de l'interior de dos turismes estacionats prop del passeig de Ronda de Lleida. Segons sembla, el detingut va trencar un dels vidres laterals i es va apoderar de diversa documentació del vehicle, unes ulleres de sol i l'aparell de ràdio. El segon detingut és Gregorio B.L., de 32 anys i veí de Lleida. El detingut està acusat de diversos robatoris a l'interior de vehicles durant els dies 27, 28 i 29 de desembre, en diversos carrers del barri de Cappont. Els mossos li van trobar objectes que pertanyien als cotxes que havien estat oberts. Un altre veí de Lleida, Òscar P.L., de 26 anys, va ser detingut mentre intentava forçar una furgoneta que estava estacionada al pàrquing de la Universitat de Lleida. El vehicle estava ple d'instruments musicals d'una empresa de so. Finalment, els mossos han detingut Yassine B., de 33 anys i de nacionalitat algeriana, acusat de robar a l'interior de tres vehicles. L'alarma la va donar un dels propietaris, que va veure com un home sortia corrents de l'interior del seu turisme. A més, els mossos han pogut localitzar dos vehicles més amb un dels vidres trencats i poc després han trobat el detingut, amb objectes dels cotxes. Tots quatre tenen antecedents i passaran en les pròximes hores a disposició del jutjat en funcions de guàrdia de Lleida.